google/wiki40b huggingface dataset:
Στιβ Γουόχολζ

Βιογραφία

Ο Στιβ Γουόχολζ γεννήθηκε στη Νέα Υόρκη το 1962. Το παρωνύμιο "Dr. Killdrums" του δόθηκε όταν ήταν 16 ετών και ήταν μέλος των Avatar, ενώ πιο πριν έπαιζε στους Paradox. Οι Avatar προήλθαν από την σύμπτυξη των συγκροτημάτων Alien Και Tower και ο Γουόχολζ ανέλαβε τα τύμπανα μετά από οντισιόν.

Το συγκρότημα ηχογράφησε το ΕΡ "City Beneath the Surface" το 1982 και άλλαξε το όνομα του σε Savatage την προηγούμενη ημέρα της επίσημης κυκλοφορίας του πρώτου τους δίσκου με τίτλο "Sirens", το 1983. Ο Γουόχολζ παρέμεινε στο σχήμα κατά την πιο επιτυχημένη περίοδο του, ηχογραφώντας μαζί τους τα άλμπουμ "Power of the Night" (1985), "Fight for the Rock" (1986), "Hall of the Mountain King" (1987), "Gutter Ballet" (1989), "Streets: A Rock Opera" (1991) και "Edge of Thorns" (1993).

Κατά τις ηχογραφήσεις του τελευταίου εξ αυτών, ο τραγουδιστής και κιμπορντίστας Τζον Όλιβα είχε αποχωρήσει και βοηθούσε το συγκρότημα στο συνθετικό κομμάτι. Την ίδια περίοδο, ο Γουόχολζ άνοιξε ένα κατάστημα με είδη μοντελισμού, του οποίου τα έσοδα ήταν αρκετά μεγάλα, όπως και ο φόρτος εργασίας, με αποτέλεσμα να μην μπορεί να περιοδεύσει με τους Savatage.

Τον Οκτώβριο του 1993, ο Κρις Όλιβα έχασε την ζωή του και ο Τζον Όλιβα ηχογράφησε όλα τα όργανα για το άλμπουμ "Handful of Rain", αν και στα τύμπανα αναφέρεται ο Γουόχολζ. Αποφάσισε να μην περιοδεύσει με το συγκρότημα επηρεασμένος από την απουσία του Όλιβα.

Μετά την αποχώρηση του από τους Savatage, εργάστηκε σε κατάστημα μουσικών ειδών και δίδασκε μουσική. Επίσης, εργάζεται ως σύμβουλος επενδύσεων στην πολιτεία της Φλόριντα και έχει την δική του δισκογραφική εταιρεία "Spybat Records".

Κατά τη νέα χιλιετία, συμμετείχε στο άλμπουμ " 'Tage Mahal" των Pain του Τζον Όλιβα παίζοντας τύμπανα στα κομμάτια "No Escape" και "Nowhere to Run", ενώ το 2010 δημιούργησε το power metal συγκρότημα Reverence, μαζί με τους κιθαρίστες Πιτ Ρόσι και Μπράιαν Χόλαντ, τον μπασίστα Φρανκ Σαπάρντι και τον τραγουδιστή Τοντ Μάικλ Χολ. Στις 31 Μαΐου 2012, κυκλοφόρησαν το άλμπουμ "When Darkness Calls" και ο Νεντ Μελόνι ανέλαβε το μπάσο για την περιοδεία του άλμπουμ.
Αλλοιωμένη συνειδησιακή κατάσταση

Η αλλοιωμένη συνειδησιακή κατάσταση ή μεταβαλλόμενη κατάσταση συνείδησης είναι οποιαδήποτε διανοητική κατάσταση διαφέρει από την κανονική κατάσταση συνείδησης ενός ατόμου. Τον όρο επινόησε ο ψυχολόγος Τσαρλς Ταρτ (Charles Tart) και περιγράφει προσωρινές αλλαγές της αφυπνισμένης κατάστασης συνείδησης. Τα μέσα για την επίτευξη της αλλοιωμένης συνειδησιακής κατάστασης ποικίλουν. Μπορούν να είναι φυσικά, όπως το αλκοόλ, οι ναρκωτικές ουσίες, τα όνειρα, η στέρηση ύπνου και οι παραισθήσεις ή αποτέλεσμα κάποιας εφηρμοσμένης τεχνικής, όπως η ύπνωση, ο διαλογισμός και η αισθητηριακή αποστέρηση.
Θανάσης Δημόπουλος

Σε συλλογικό επίπεδο

Ξεκίνησε την επαγγελματική του καριέρα σε ηλικία 19 ετών το 1982 στον Παναθηναϊκό, όπου και εντυπωσίασε κατά την πρώτη του χρονιά (1982–83), οπότε και πέτυχε 15 γκολ, ενώ κράτησε τη θέση του βασικού στην ομάδα συνολικά για τρία χρόνια. Στη συνέχεια έγινε αναπληρωματικός κι έτσι στο μέσο της περιόδου 1987–88 και μετά από 5½ χρόνια παραμονής στους «πράσινους», έλυσε το συμβόλαιό του.
Συνέχισε την καριέρα του για τα επόμενα 4½ χρόνια στον Ηρακλή, έχοντας για όλο αυτό το διάστημα τη θέση του βασικού επιθετικού της ομάδας και σκοράροντας κατά μέσο όρο 11 γκολ ανά περίοδο. Αγωνίστηκε στη συνέχεια για έναν χρόνο στον ΠΑΟΚ χωρίς όμως να πάρει πολλές ευκαιρίες και στη συνέχεια για μισή περίοδο στον Εθνικό, χωρίς και πάλι ιδιαίτερη επιτυχία. Έκλεισε την καριέρα του την περίοδο 1996–97 αγωνιζόμενος σε μικρότερες κατηγορίες, αρχικά στον Α.Ο. Πύργου (Β' εθνική) και στο δεύτερο μισό της ίδιας χρονιάς στον Ορέστη Ορεστιάδας (Γ' εθνική).
Με τις τέσσερις ομάδες της Α' εθνικής αγωνίστηκε συνολικά σε 257 αγώνες και σημείωσε 83 γκολ.

Στην εθνική Ελλάδας

Στην εθνική Ελλάδας ο Θανάσης Δημόπουλος αγωνίστηκε τρεις συνολικά φορές. Το 1985 με αντίπαλο το Βέλγιο για την προκριματική φάση του Μουντιάλ 1986 και το 1989 σε δύο φιλικές αναμετρήσεις με αντιπάλους τις Νορβηγία και Πολωνία.

Τίτλοι - διακρίσεις

Ο Θανάσης Δημόπουλος κατέκτησε συνολικά τέσσερις τίτλους με τον Παναθηναϊκό (συγκεκριμένα δύο νταμπλ): Το πρωτάθλημα και το κύπελλο του 1984 (ο ίδιος σκόραρε στον τελικό με αντίπαλο τη Λάρισα), καθώς και το πρωτάθλημα και το κύπελλο του 1986. Την περίοδο 1984-85 αγωνίστηκε με τον Παναθηναϊκό στον ημιτελικό του κυπέλλου Πρωταθλητριών. Αναδείχθηκε τρίτος σκόρερ του πρωταθλήματος την περίοδο 1988–89 με τον Ηρακλή (13 γκολ), πίσω από τους Ούγγρους Ίμρε Μπόντα του Ολυμπιακού Βόλου και Λάγιος Ντέταρι του Ολυμπιακού.
Είναι αξιοσημείωτο ότι τα δύο αδέλφια του Χρήστος και Σπύρος, υπήρξαν επίσης επαγγελματίες ποδοσφαιριστές, αγωνιζόμενοι κι αυτοί στη θέση του επιθετικού. Θανάσης και Χρήστος υπήρξαν και συμπαίκτες για 2½ χρόνια στον Παναθηναϊκό.
Σπήλαιο Καταρρακτών Έδεσσας

Το Σπήλαιο των Καταρρακτών στην Έδεσσα είναι το μοναδικό πρωτογενές αξιοποιημένο σπήλαιο στην Ελλάδα.  Το μόνο δηλαδή που έχει φτιαχτεί από την εξωτερική εναπόθεση διαλυμένου ασβεστόλιθου (και συνεπώς τη δημιουργία τραβερτίνη) και όχι από την υπόγεια διάβρωση του ασβεστόλιθου. 
Ο χώρος των Καταρρακτών είναι άριστα διαμορφωμένος. Ακριβώς δίπλα τους, ο επισκέπτης βρίσκει την είσοδο του μικρού αλλά πολύ ενδιαφέροντος αυτού σπηλαίου. Η απόσταση του σπηλάιου είναι περίπου εικοσιπέντε μέτρα και η τιμή (0,50 λεπτά) είναι προσιτή προς το κοινό του . Το εσωτερικό του σπηλαίου θα σας αφήσει έκπληκτους , όχι με το μικρό του μέγεθος , αλλά με την απίστευτη ομορφιά του.
Πανελλήνιο πρωτάθλημα ανώμαλου δρόμου γυναικών 1957

Το Πανελλήνιο πρωτάθλημα ανώμαλου δρόμου γυναικών 1957, διεξήχθη στις 10 Μαρτίου στην Δάφνη Αττικής, στο εκεί Γυμναστήριο της ΕΑΣΑ (Γυμναστικής Ακαδημίας), σε απόσταση 1.500μ. Πρωταθλήτρια στο ομαδικό αναδείχθηκε η Ε.Α.Σ.Α. (Γυμναστική Ακαδημία) για τέταρτη φορά στην ιστορία της, η οποία σημειωτέον κατέβασε τρεις ομάδες που κατέλαβαν και την 2η και 3η θέση.
Αλεξάντρ-Φερντινάν Νγκεντέ

Πολιτική σταδιοδρομία

Ως μέλος του Κεντροαφρικάνικου Δημοκρατικού Συναγερμού (RDC) υπηρέτησε ως βουλευτής στην Εθνοσυνέλευση εκπροσωπώντας την 5η εκλογική περιφέρεια (arrondissement) της πρωτεύουσας Μπανγκί. Στις αρχές του 2013 ο Νγκεντέ ίδρυσε ένα νέο πολιτικό κόμμα, το Συναγερμό για τη Δημοκρατία (RPR). Όταν οι αντάρτες Σελεκά κατέλαβαν το Μπανγκί το Μάρτιο του 2013, ανατρέποντας τον πρόεδρο Φρανσουά Μποζιζέ, το κόμμα του Νγκεντέ ήταν το πρώτο που αναγνώρισε τη νέα ηγεσία του Μισέλ Ντζοτοντιά, ηγέτη των ανταρτών, ο οποίος αυτοανακηρύχθηκε πρόεδρος.
Έπειτα από πιέσεις περιφερειακών ηγετών, ο Ντοζοντιά αποπειράθηκε να νομιμοποιήσει την κυβέρνησή του τον Απρίλιο του 2013, με τη σύσταση του Εθνικού Μεταβατικού Συμβουλίου Το εν λόγω συμβούλιο (CNT) απαρτίζεται από 105 μέλη και επέχει θέση προσωρινού κοινοβουλίου. Το σώμα εκείνο εξέλεξε πρόεδρο τον Ντζοτοντιά στις 13 Απριλίου 2013, με σκοπό να υπηρετήσει μεταβατικά επί 18 μήνες. Τελικά πρόεδρος του CNT εξελέγη ο Νγκεντέ στις 15 Απριλίου 2013. Ο Νγκεντέ κέρδισε 4 άλλους υποψηφίους, συγκεντρώνοντας 48 ψήφους έναντι 28 για τον κυριότερο αντίπαλό του. Το σώμα θα λειτουργούσε τόσο ως κοινοβούλιο όσο και ως συντακτική συνέλευση.
Στις αρχές Μαΐου 2013 το μεταβατικό εθνικό συμβούλιο ξεκίνησε τη λειτουργία του και ο Νγκεντέ γνωστοποίησε ότι το σώμα θα είχε όλες τις νομοθετικές εξουσίες, εκτός από τη δυνατότητα να κατατεθεί πρόταση μομφής εναντίον της κυβέρνησης.
Ο Νγκεντέ ανέλαβε πρόεδρος του  Εθνικού Μεταβατικού Συμβουλίου της Κεντροαφρικανικής Δημοκρατίας στις 10 Ιανουαρίου 2014 μετά την παραίτηση του Ντζοτοντιά και τις ισχυρές πιέσεις που ο τελευταίος είχε δεχτεί από τις γύρω χώρες.
Η βραχύβια θητεία του Νγκεντέ τερματίστηκε στις 20 Ιανουαρίου, οπότε ανέλαβε καθήκοντα η διάδοχός του, Κατρίν Σαμπά-Πανζά (προσωρινή).
Στιβακτάκηδες

Ιστορία

Ο πατέρας τους ήταν Πρωτοχορευτής σε συγκρότημα των Βοριζίων.
Το 1981 πραγματοποιήθηκε η πρώτη δισκογραφική δουλειά του Γιώργη Στιβακτάκη "Δικάστικα να σ΄Αγαπώ". Η συνεργασία των αδερφών άρχισε από την δεύτερη δισκογραφική δουλειά  "Κρητική Κομπανία", σε συνεργασία  με τον συγχωριανό τους Μανώλη Φαραγκουλιτάκη, στην Ασκομαντούρα, και το θιαμπόλι. Στις επόμενες δισκογραφικές δουλειές συνεργάζονται με άλλους κρητικούς καλλιτέχνες, αλλά και με άλλους καλλιτέχνες εκτός Κρήτης.
Ένωση για τη Μεσόγειο

Η Ένωση για τη Μεσόγειο (γαλλικά: Union pour la Méditerranée, πρωτύτερα γνωστή ως Μεσογειακή Ένωση, στα γαλλικά: Union méditerranéenne), είναι κοινότητα που αποτελείται από τα κράτη-μέλη της ΕΕ και άλλα κράτη που διαβρέχονται από τη Μεσόγειο αλλά δεν ανήκουν στην ΕΕ. Ιδρύθηκε στις 13 Ιουλίου του 2008από το Γάλλο Πρόεδρο Νικολά Σαρκοζύ. Ο ηγέτης πρότεινε για πρώτη φορά την ιδέα ως εναλλακτική πρόταση για την ένταξη της Τουρκίας στην Ευρωπαϊκή Ένωση. Ωστόσο, τα σχέδια απέτυχαν και η ιδέα σύντομα εγκαταλείφθηκε. Το Μάρτιο του 2008 η Τουρκία δέχτηκε να συμμετάσχει στην Ένωση, καθώς έλαβε εγγυήσεις ότι δεν πρόκειται να αποτελέσει εναλλακτική λύση στο να γίνει η ίδια κράτος-μέλος της ΕΕ.

Μέλη

Η Ένωση αποτελείται από όλα τα κράτη της ΕΕ και όλες τις χώρες της ζώνης της Μεσογείου ή εκείνες που συμμετέχουν στην Ευρωμεσογειακή Συνεργασία. Η ιδέα για την Ένωση αφορά την ύπαρξη συνδέσμου ανάμεσα στην Ευρώπη, στη Βόρεια Αφρική και στη Μέση Ανατολή.
Οι αρχικές προτάσεις προέβλεπαν να γίνουν μέλη της ένωσης μόνο τα κράτη μέλη της ΕΕ που συνορεύουν με τη Μεσόγειο, δηλαδή: Γαλλία, Ελλάδα, Ισπανία, Ιταλία, Κύπρος, Μάλτα και Σλοβενία. Οι υπόλοιπες χώρες όμως δυσαρεστήθηκαν, όπως η Γερμανία κι έτσι συμπεριελήφθησαν όλες οι χώρες της ΕΕ και άλλαξε και η ονομασία από Μεσογειακή Ένωση σε Ένωση για τη Μεσόγειο.
Άγνωστος Πόλεμος

Υπόθεση της σειράς

Η σειρά αποτελούνταν από υποθέσεις αντικατασκοπείας στα χρόνια του Β' Παγκοσμίου Πολέμου, τις οποίες αναλάμβανε ο κεντρικός ήρωας συνταγματάρχης Βαρτάνης (Άγγελος Αντωνόπουλος), ο οποίος υπηρετεί στο γραφείο αντικατασκοπείας και είναι επικεφαλής μιας επιτροπής που ανακρίνει και ερευνά για τις κινήσεις των κατασκόπων του Άξονα.
Ο Άγνωστος πόλεμος αποτελεί, σύμφωνα με τον δημιουργό του, μια διασκευή -σεναριακά- του Κοντσέρτο για πολυβόλα.

Πληροφορίες

Η πρώτη ιστορία του σίριαλ με τίτλο «Καταδικασμένη σε θάνατο» πέρασε σχεδόν απαρατήρητη, αλλά η δεύτερη (τίτλος «Ο άνθρωπος με τα δυο πρόσωπα») με την εμφάνιση ενός σωσία του λοχαγού Έκτορα Ψάχου, κυριολεκτικά χάλασε κόσμο. Για τα δεδομένα εκείνης της εποχής εξελίχθηκε σε δημοφιλέστατο σίριαλ, σε τέτοιο βαθμό που κατέχει σταθερά την πρώτη θέση τηλεθέασης στην ιστορία της ελληνικής τηλεόρασης με ποσοστό 83%. 
Όλοι οι ήρωες της σειράς έγιναν τόσο δημοφιλείς, ώστε αργότερα τηλεοπτική κριτικός κατηγόρησε τον Νίκο Φώσκολο πως φτιάχνοντας τόσο συμπαθείς αξιωματικούς, συμφιλίωνε τους Έλληνες με το δικτατορικό καθεστώς. Υπήρξε το δημοφιλέστερο τηλεοπτικό πρόγραμμα τις τηλεοπτικές περιόδους 1971-1972 και 1972-1973, ενώ συνεχίστηκε έως τον Φεβρουάριο του 1974. Ωστόσο, δεν διασώζεται στο Αρχείο της ΕΡΤ, καθώς η μαγνητική ταινία πάνω στην οποία γυρίστηκαν οι πρώτες ελληνικές τηλεοπτικές σειρές, κατά την τότε εποχή, ξαναχρησιμοποιήθηκε αργότερα ή καταστράφηκε λόγω κακής συντήρησης.

Remake

Το 1987, ένα remake της σειράς γυρίστηκε από τον Νίκο Φώσκολο, ως βιντεοπαραγωγή, πάλι με τον Άγγελο Αντωνόπουλο στον πρωταγωνιστικό ρόλο. Στο ρόλο της Χριστίνας Ψάχου έπαιξε αρχικά η Μαρία Αλιφέρη και στη συνέχεια η Τόνια Καζιάνη.
Η παραγωγή αυτή προβλήθηκε ως σίριαλ το 1990 στον ΑΝΤ1, σε 7 ημίωρα επεισόδια, και μάλιστα ήταν η πρώτη σειρά που έκανε πρεμιέρα στον ΑΝΤ1 και συγκεκριμένα την Τρίτη 23 Ιανουαρίου 1990, ενώ επαναπροβλήθηκε το 1995 από το New Channel. Η αυθεντική μουσική της Δανάης Ευαγγελίου από τους τίτλους έναρξης της τηλεοπτικής σειράς του 1971 διατηρήθηκε στους τίτλους έναρξης και της νεότερης τηλεοπτικής σειράς.
Φάνι Μπλάνκερς-Κοέν

Βιογραφία

Η Μπλάνκερς-Κοέν γεννήθηκε ως Francina Elsje Koen στις 26 Απριλίου 1918 στο Lage Vuursche (κοντά στο Baarn) από τον Άρνολντ και την Έλενα Κοέν. Ο πατέρας της ήταν κυβερνητικός αξιωματούχος. Είχε πέντε αδερφούς. Ως έφηβη, ασχολιόταν με το τένις, την κολύμβηση, την γυμναστική, την παγοδρομία, την ξιφασκία και το τρέξιμο. Με ύψος 1,75 μέτρα, ήταν φυσικό ταλέντο στον αθλητισμό. Σύντομα έγινε ξεκάθαρο ότι ήταν αθλητικό ταλέντο αλλά δεν μπορούσε να αποφασίσει ποιο άθλημα να επιλέξει. Ένας προπονητής κολύμβησης την συμβούλευσε να επικεντρωθεί στο τρέξιμο επειδή εκείνη την περίοδο υπήρχαν ήδη αρκετοί πρωταθλητές κολύμβησης στην Ολλανδία (όπως η Rie Mastenbroek) και ότι θα είχε περισσότερες πιθανότητες να προκριθεί στους Ολυμπιακούς Αγώνες μέσω του στίβου.
Η πρώτη της εμφάνιση στον στίβο ήταν το 1935, σε ηλικία 17 ετών. Η πρώτη της συμμετοχή σε διαγωνιστικό μέρος ήταν μια απογοήτευση αλλά στον τρίτο της αγώνα έσπασε το εθνικό ρεκόρ στα 800μ. Η Φάνι Κουν σύντομα μπήκε στην ολλανδική ομάδα, αν και ήταν σπρίντερ και όχι δρομέας μεσαίας απόστασης. Εκείνη την εποχή, τα 800μ θεωρούνταν αρκετά απαιτητικά για τις γυναίκες διαγωνιζόμενες και είχαν αφαιρεθεί από το ολυμπιακό πρόγραμμα μετά το 1928. Τον επόμενο χρόνο, ο προπονητής και μελλοντικός σύζυγός της, Jan Blankers, πρώην ολυμπιονίκης του τριπλούν που είχε συμμετάσχει στους Ολυμπιακούς Αγώνες του 1928, την ενθάρρυνε να συμμετάσχει στους προκριματικούς αγώνες για τους Ολυμπιακούς Αγώνες του 1936 στο Βερολίνο. Όντας μόλις 18 ετών, επιλέχθηκε να διαγωνιστεί στο άλμα εις ύψος και στο τρέξιμο 4 × 100μ.
Στους Ολυμπιακούς Αγώνες του Βερολίνου, το άλμα εις ύψος και το τρέξιμο 4 × 100μ πραγματοποιήθηκαν την ίδια μέρα. Στο άλμα εις ύψος, κατέκτησε την πέμπτη θέση (ίδια θέση με άλλους δυο αθλητές) ενώ η ολλανδική ομάδα κατέκτησε την πέμπτη θέση στον τελικό (η έκτη ομάδα του τελικού, η Γερμανία, αποκλείστηκε). Απέκτησε επίσης ένα αυτόγραφο από τον αμερικανό αθλητή Τζέσε Οουενς, έγινε το πολυτιμότερο πράγμα που είχε στην κατοχή της.
Σιγά-σιγά η Κοεν ανέβηκε στην κορυφή. Το 1938, κατέκτησε το πρώτο παγκόσμιο ρεκόρ της (11.0 δευτερόλεπτα σε 100 γιάρδες) και κέρδισε τα πρώτα της διεθνή μετάλια. Στα Ευρωπαϊκά Πρωταθλήματα στην Βιέννη, κέρδισε το χάλκινο μετάλιο στα 100 και στα 200μ, ενώ το χρυσό μετάλιο και στα δυο κέρδισε η Stanisława Walasiewicz. Πολλοί θεατές, και η ίδια η Κοεν, ανέμεναν από αυτήν να κάνει την καλύτερη εμφάνισή της στους επερχόμενους Ολυμπιακούς Αγώνες, που πραγματοποιήθηκαν στο Ελσίνκι τον Ιούλιο του 1940.
Ωστόσο, η έκρηξη του Β' Παγκοσμίου Πολέμου έβαλε τέλος στις προετοιμασίες. Οι Ολυμπιακοί Αγώνες ακυρώθηκαν επίσημα στις 2 Μαΐου 1940, 3 μέρες πριν την εισβολή στην Ολλανδία.

Μετά θάνατον αφιέρωμα

Η Μπλάνκερς-Κοέν τιμήθηκε με ένα Google Doodle στις 26 Απριλίου 2018, για τα 100α της γενέθλια.
Κύπελλο Ελλάδας πετοσφαίρισης γυναικών 2008-2009

Κύπελλο Ελλάδας πετοσφαίρισης γυναικών 2008−2009. Το κύπελλο πετοσφαίρισης για τις γυναίκες τη σαιζόν 2008−2009 διεξήχθη σε τρεις φάσεις. Στην πρώτη φάση συμμετείχαν οι ομάδες που βρέθηκαν στις θέσεις 5−12 στο τέλος του πρώτου γύρου του πρωταθλήματος. Οι ομάδες που βρέθηκαν στις θέσεις 1−4 εισήλθαν στη διοργάνωση από τη δεύτερη φάση. Η τελική φάση (φάιναλ-4) διεξήχθη στη Σύρο 27 και 28 Μαρτίου 2009. Το κύπελλο κατέκτησε για τέταρτη φορά στην ιστορία του ο Παναθηναϊκός.

Τελική φάση

Φάιναλ−4, Σύρος 27 και 28 Μαρτίου 2009
Κουλουρία

Η κουλουρία είναι ένα είδος παραδοσιακού, χειροποίητου ζυμαρικού που παρασκευάζεται στη Ρόδο. Είναι ένα πιάτο που σερβίρεται στο τραπέζι του γάμου, αλλά και στα πανηγύρια. Μια συνταγή από τον Αρχάγγελο της Ρόδου είναι η εξής:
Για ένα καζάνι θα χρειαστούμε 30 κιλά αλεύρι, 4 κιλά άσπρο αλεύρι, 3 κιλά σιταρένιο αλεύρι και νερό όσο χρειαστεί. Την ζυμώνουμε, την πλάθουμε με τον πλάστη και την ανοίγουμε σε λεπτό φύλλο. Την κόβουμε σε λωρίδες και την ραντίζουμε με αλεύρι για να μην κολλήσει.
Αφού ξεραθεί , την βάζουμε σε ένα καζάνι μαζί με κόκκαλα  από χοιρινό, κατσίκι ή βοδινό . Την μαγειρεύουμε προσθέτοντας ένα μπουκάλι του νερού λάδι και 2 κιλά βούτυρο.
Την σερβίρουμε ζεστή, αφού ρίξουμε από πάνω περίπου ένα κιλό τυρί τσιγαρισμένο.
Χριστιανός Λουδοβίκος του Μεκλεμβούργου

Βιογραφία

Ήταν ο δευτερότοκος γιος του Φρειδερίκου-Φραγκίσκου Δ΄ μεγάλου δούκα του Μεκλεμβούργου-Σβερίν και της Αλεξάνδρας των Γουέλφων, κόρης του Ερνέστου-Αυγούστου Β΄ τιτουλάριου βασιλιά του Αννοβέρου.
Το 1996 απεβίωσε στο Γκουτ Χέμμελμαρκ του Σλέσβιχ-Χόλσταϊν σε ηλικία 84 ετών.
Κύπελλο Κυπελλούχων ΣΤΟΚ 2018-19

Σύστημα διεξαγωγής

Στο Κύπελλο Κυπελλούχων ΣΤΟΚ 2018-19 συμμετείχαν οι 11 κυπελλούχες ομάδες από τα κύπελλα των αγροτικών (τοπικών) ομοσπονδιών μελών της ΣΤΟΚ. Αν ο κυπελλούχος μίας τοπικής ομοσπονδίας είχε κατακτήσει και το πρωτάθλημα της ομοσπονδίας (οπόταν συμμετείχε στο Πρωτάθλημα Πρωταθλητριών ΣΤΟΚ 2018-19), τότε στο Κύπελλο Κυπελλούχων ΣΤΟΚ συμμετείχε ο φιναλίστ του κυπέλλου της ομοσπονδίας.
Διεξήχθη σε 4 γύρους. Σε όλους τους γύρους έγινα μονοί αγώνες σε ουδέτερη έδρα. Προκρινόταν η ομάδα που πετύχαινε τον μεγαλύτερο αριθμό τερμάτων. Σε περίπτωση ισοπαλίας δινόταν ημίωρη παράταση. Αν μετά το τέλος της παράτασης το αποτέλεσμα εξακολουθούσε να ήταν ισόπαλο, η πρόκριση καθοριζόταν με την εκτέλεση πέναλτι.
Γιώργος Χατζηγεωργίου

Βιογραφικά στοιχεία

Ο Γιώργος Χατζηγεωργίου γεννήθηκε στον Κάθηκα στις 23 Δεκεμβρίου 1955. Ομιλεί, πέρα από την ελληνική, την αγγλική γλώσσα. Σπούδασε πολιτική μηχανική στο Εθνικό Μετσόβιο Πολυτεχνείο. Είναι πολιτικός μηχανικός.
Είναι νυμφευμένος με την Κατερίνα Ζούλια και έχει δύο υιούς.

Πολιτική διαδρομή

Στη διάρκεια των σπουδών διετέλεσε πρόεδρος της Προοδευτικής Κίνησης Κυπρίων Φοιτητών Αθήνας (1977-1980). Διετέλεσε γραμματέας του ομίλου Ελεύθερη Σκέψη Πάφου και της Ομοσπονδίας Ερασιτεχνικού Ποδοσφαίρου Πάφου. Επιπλέον, ήταν μέλος του διοικητικού συμβουλίου του αθλητικού σωματείου ΑΠΟΠ.
Διετέλεσε μέλος της Γραμματείας της Επαρχιακής Επιτροπής του ΑΚΕΛ Πάφου και μέλος της Κεντρικής Επιτροπής του κόμματος.
Στις βουλευτικές εκλογές του 1996 εκλέχτηκε βουλευτής στην Εκλογική Περιφέρεια Πάφου με το ΑΚΕΛ. Επανεκλέχθηκε στις βουλευτικές εκλογές του 2001. Διεκδίκησε επανεκλογή στις βουλευτικές εκλογές του 2006 αλλά δεν εκλέχθηκε.
Ως βουλευτής, διετέλεσε μέλος της Κοινοβουλευτικής Επιτροπής Γεωργίας και Φυσικών Πόρων και μέλος της Κοινοβουλευτικής Επιτροπής Συγκοινωνιών και Έργων. Επιπλέον, ήταν μέλος της Εκτελεστικής Επιτροπής της Κυπριακής Ομάδας στη Διακοινοβουλευτική Ένωση.
Ιβάν της Βουλγαρίας

Βιογραφία

Ο Ιβάν Β΄ διαδέχθηκε τον πατέρα του Σμίλετς ως αυτοκράτορας στην Τάρνοβο το 1298. Ο νέος ηγέτης ήταν ένα παιδί και η κυβέρνηση ήταν στα χέρια της μητέρας του, της ανώνυμης κόρης του σεβαστοκράτορα Κωνσταντίνου Παλαιολόγου, ανιψιάς του Μιχαήλ Η΄ Παλαιολόγου και γνωστή απλά ως "Σμίλτσενα" ("γυναίκα του Σμίλετς"). Η χήρα αυτοκράτειρα προφανώς νίκησε τους αδελφούς τού Σμίλετς, τους Ράντοσλαβ και Βόισιλ, οι οποίοι κατέφυγαν στην Κωνσταντινούπολη και τέθηκαν στη Ρωμαϊκή υπηρεσία. Για να αντιμετωπίσουν αυτή την απειλή και την εισβολή του Μογγόλου πρίγκιπα Τσάκα, η μητέρα του Ιβάν Β΄ αναζήτησε μία συμμαχία με τον Αλντιμίρ, αδελφό του πρώην ηγεμόνα Γεωργίου Α΄ της Βουλγαρίας. Έτσι ο Αλντιμίρ νυμφεύτηκε με την κόρη του Σμίλετς, τη Μαρίνα (Μαρία) και, αν αυτό δεν είχε συμβεί ήδη, του δόθηκε ο τίτλος του δεσπότη και μία εκτεταμένη γαιοκτησία γύρω από το Κραν. Το 1299 η βουλγαρική κυβέρνηση προσπάθησε ανεπιτυχώς να κάνει μια συμμαχία με τον Στέφανο Ούρος Β΄ Μιλούτιν της Σερβίας, με εξαίρεση την προβλεπόμενη εναρμόνιση του τελευταίου με τον Ανδρόνικο Β΄ Παλαιολόγο Αυτοκράτορα των Ρωμαίων.
Οι αντιβασιλείς του Ιβάν Β΄ δεν ήταν σε θέση να ενισχύσουν τη θέση τους και εγκατέλειψαν το Τάρνοβο στον Τσάκα, που εγκαταστάθηκε εκεί ως τσάρος το 1299. Ο Ιβάν και η ακολουθία του εγκαταστάθηκαν στην γαιοκτησία του Αλντιμίρ· μάλλον έμειναν εκεί ακόμη και μετά την ανάρρηση του Θεόδωρου-Σβετοσλάβ στο θρόνο, το 1300. Το 1305 η μητέρα του Ιβάν Β΄ ήταν σε διαπραγματεύσεις με τη Βυζαντινή κυβέρνηση στην Κωνσταντινούπολη για λογαριασμό του Αλντιμίρ ή του γιου της· όμως με την υποταγή του Αλντιμίρ στον ανιψιό του Θεόδωρο-Σβέτοσλαβ το ίδιο έτος, οι αναφορές στην οικογένεια παύουν από τις πηγές.
Ο Ιβάν Β΄ πέρασε το υπόλοιπο της ζωής του ως εξόριστος στην Κωνσταντινούπολη, με το όνομα Ιωάννης Κομνηνός Δούκας Άγγελος Βρανάς Παλαιολόγος και λίγο πριν αποβιώσει, έγινε μοναχός με το όνομα Ιωάσαφ. Απεβίωσε πριν το 1330.
Άμβλωση στην Ελλάδα

Η άμβλωση στην Ελλάδα είναι πλήρως νόμιμη από το 1986, όταν ο νόμος 1609/1986 άρχισε να ισχύει στις 3 Ιουλίου 1986. Οι αμβλώσεις μπορούν να γίνουν με αίτημα όταν η κύηση δεν υπερβαίνει τις 12 εβδομάδες. Στην περίπτωση βιασμού ή αιμομιξίας, η άμβλωση μπορεί να γίνει μέχρι την 19η εβδομάδα κύησης, ενώ σε περίπτωση ανωμαλιών στο έμβρυο τότε μπορεί να γίνει έκτρωση μέχρι την 24η εβδομάδα κύησης. Σε περίπτωση αναπόφευκτου κινδύνου για τη ζωή της εγκύου ή εάν το έμβρυο ενέχει κίνδυνο για τη σωματική ή την ψυχική υγεία, η διακοπή της κύησης είναι νόμιμη οποιαδήποτε στιγμή πριν από τη γέννηση. Τα κορίτσια κάτω των 18 ετών πρέπει να λάβουν γραπτή άδεια από γονέα ή κηδεμόνα πριν κάνουν έκτρωση.
Το 2007, το ποσοστό αμβλώσεων έφτανε τις 7,2 αμβλώσεις ανά 1000 γυναίκες σε γυναίκες ηλικίας 15-44 ετών.
Πρύτανις (μυθολογία)

Στην ελληνική μυθολογία με το όνομα Πρύτανις είναι γνωστός ένας πολεμιστής από τη Λυκία. Ο Πρύτανις έλαβε μέρος στον Τρωικό Πόλεμο ως σύμμαχος των Τρώων και σκοτώθηκε σε αυτόν από τον Οδυσσέα μαζί με άλλους έξι συμπολεμιστές του. Ο Πρύτανις αναφέρεται στην Ιλιάδα του Ομήρου (ραψωδία Ε, στίχος 678), μόνο στη σκηνή του θανάτου του.
Daily Graphic

Ιστορικά στοιχεία

Έχοντας επιτύχει στην εκδοτική επιχείρηση τους στον Καναδά, οι Ντεσμπαρά και Λέγκο μετακόμισαν στη Νέα Υόρκη το 1873 για να ιδρύσουν τη Daily Graphic. Είχε μεγάλο αριθμό εικονογραφήσεων, ενώ στα πολυτελή χαρακτικά της περιλαμβανόταν γελοιογραφίες, αναπαραστάσεις έργων τέχνης και εικονογραφήσεις τρεχόντων ειδησεογραφικών συμβάντων και γνωστών προσωπικοτήτων. Αν και ήταν πρωτοποριακό, το έντυπο δεν αποτέλεσε οικονομική επιτυχία, με τον Ντεσμπαρά να επιστρέφει αργότερα στο Μόντρεαλ και τον Λέγκο να τον ακολουθεί τουλάχιστον από το 1879 και έπειτα.
Η διεύθυνση της εφημερίδας βρισκόταν αρχικά στα χέρια των Τσαρλς και Τζέιμς Γκούντσελ. Ο Ντέιβιντ Κρόλι, πρώην αρχισυντάκτης της New York World, ήταν ο πρώτος εκδότης της εφημερίδας από το 1873 έως το 1878. Ο Μαρκ Τουαίην ανέφερε με πικρία στον Κρόλι αφότου είδε το πρώτο τεύχος: «Δεν με ενδιαφέρει τόσο πολύ να διαβάζω … αλλά μου αρέσει να βλέπω εικόνες, και οι εικονογραφημένες εβδομαδιαίες εφημερίδες δεν εκδίδονται τόσο συχνά όσο τις θέλω». Ο Κρόλι ήταν υποστηρικτής του Ουώλτ Ουίτμαν και δημοσίευσε αρκετά ποιήματα του στην Graphic.
Μια πρώιμη διαφημιστική εκστρατεία που πραγματοποίησε η Graphic το 1873 ήταν η χρηματοδότηση μιας υπερατλαντικής πτήσης με αερόστατο από τον Ουάσινγκτον Ντόναλντσον. Η πτήση δεν είχε επιτυχία, ωστόσο προσέλκυσε το ενδιαφέρον του κοινού προς την εφημερίδα.
Ο χαράκτης Στίβεν Χένρι Χόργκαν συνέβαλε στις απόπειρες για φωτογραφικές εκδόσεις της εφημερίδας. Η εφημερίδα δημοσίευσε μια εικόνα του Στάινγουεϊ Χολ μέσω φωτογραφίας στις 2 Δεκεμβρίου του 1873. Και μια «Σκηνή από το Σάντιταουν της Νέας Υόρκης» εμφανίστηκε στο φύλλο της 4ης Μαρτίου 1880, η οποία ήταν η πρώτη halftone φωτογραφία που δημοσιεύτηκε σε εφημερίδα.
Η Graphic ήταν επίσης η πρώτη αμερικανική εφημερίδα που δημοσίευσε καθημερινό χάρτη καιρού, ξεκινώντας από τις 9 Μαΐου 1879. Η κυβέρνηση των ΗΠΑ παρείχε τον χάρτη μέσω των Μετεωρολογικών της Υπηρεσιών και πλήρωνε στην εφημερίδα το ποσό των 10 δολαρίων την ημέρα για τον σκοπό αυτό, μέχρι τον Σεπτέμβριο του 1882 όταν η υπηρεσία διακόπηκε.
Ο Άιζακ Μ. Γκρέγκορι υπήρξε αρχισυντάκτης της εφημερίδας από το 1882 έως το 1885 προτού συνεχίσει με την αρχισυνταξία του περιοδικού Judge.
Μια εβδομαδιαία σύνοψη με τίτλο Weekly Graphic προσφερόταν από την εφημερίδα και ήταν διαθέσιμη μέσω ταχυδρομικής παράδοσης.

Άλλες εφημερίδες

Η εφημερίδα The Graphic του Λονδίνου, η οποία ιδρύθηκε το 1869, ξεκίνησε την έκδοση της δικής της καθημερινής Daily Graphic στις 4 Ιανουαρίου 1890. Ήταν εικονογραφημένη με γελοιογραφίες και ξυλογραφίες, μιας και τα φωτοχαρακτικά και τα halftone ήταν περίπλοκα στην επεξεργασία τους.
Η Daily Graphic δεν σχετιζόταν με τη New York Evening Graphic, που εκδιδόταν μεταξύ 1924 και 1932 και ήταν γνωστή για την στήλη κοινωνικής κριτικής του Γουόλτερ Γουίντσελ.